**Шынайы көшбасшы – Аягүл Төреқызы**

Әлемге адамдарды жандандыратын, мақсатқа жетуде, болашақты көру қасиеті арқылы адамдарды ортақ мақсатқа бағыттайтын адам қажет, ол – көшбасшы. Көшбасшы әр ортада көрініс табады. Сол ортаның іргетасы мықты болып, өсуі үшін шынайы көшбасшы керек. Елімізде ел басқарған ұлы басшылар да, шынайы басшылар да болған. Ұлы басшы атағы жерді жарған Шыңғыс хан сияқты, елді, жерді қан төгіспен жаулағандар, шынайы басшы елді өзінің көркем мінезімен, ақыл-парасатымен, басқарған Абай Құнанбайұлы сияқты тұлғалар. Сонымен қатар шынайы басшы мен үшін өз-өзіне сенімді, беделді, басқа адамдармен жақсы қарым-қатынасқа түсетін, оларға әсер ете алатын, алдына мақсат қойып, оған жете алатын көшбасшы болуы керек.

Шынайы көшбасшы деп сенімді түрде жанымызда күндей айналасына шуағын шашып жүрген – Қазақстанның тұңғыш Еңбек Ері, «Алтын жұлдыз» және «Отан ордені»нің иегері, Қазақстанның еңбек сіңірген қайраткері, Алматы қаласының Құрметті азаматы Аягүл Төреқызын айтар едім.

Аягүл Төреқызы – шынайы басшы. «Көпті жаман басшы тоздырады, жақсы басшы оздырады» деген халық мақалына сай көптеген оқушылары мен ата-ана, ұстаздары бар Ы.Алтынсарин атындағы №159 гимназиясын тек басқарып қана қоймай, ел ішінде оздырды, тек алдыңғы қатардан көрсетті. Абыройы асқақтап тұрған гимназиямыз бен кемел мінезді Аягүл Төреқызының есімі тығыз байланысты.

Аягүл Төреқызы беделді тұлға. Ең алдымен үлкен әріпті психолог. Өйткені адамдармен сөйлесу, қарым-қатынас жасау арқылы оларды іске, қызмет етуге ынталандыру кезінде апайдың ізгіліктілігі, көрегендігі, кемел ұстаз екендігі көрінеді. Айналасындағы адамдарға әсер ете алады, бұл апайдың еркі мен қолда бар билігіне ғана тәуелді емес, жоғарғы түсінушілігі мен өзін-өзі басқаруынан құралған.

Шынайы көшбасшы – Аягүл Төреқызының ерекшеліктерінің бірі – алдына мақсат қойып, оған жете алуы. Бұл әрекеттер Аягүл Төреқызының еңбекқорлығының, қайсарлығының, сенімділігінің арқасында.

«Ұлық болсаң, кішік бол» дейді ғой атам қазақ. Сол сияқты Аягүл Төреқызын ұлы ұстаз ретінде мен ғана емес барлық жұрт мойындайды. Ұлы болған сайын, апайдың кішіпейілділігі басым. Иілген жанға иіліп тұрады.

Жоғарыда айтылғандардың бәріне мысал келтіре кетейін. Гимназия табалдырығынан Аягүл Төреқызы кіріп келген сәт, арайлап атқан таң сияқты. Олай дегенім, есіктен кірген сәтте оқушылар шалынып-бүлініп апайдың құшағына асығады. Аягүл Төреқызы әрине бастарынан сипап, күлімсіреп, қалдарын сұрайды. Қадам басқан сәтте ұстаздар қауымы көрінеді. Мұғалімдермен де өз жөнімен сөйлесіп, талмай еңбек етуді насихаттап та үлгереді. Жол-жөнекей ұжымдағы басқа да қызметкерлер мен ата-аналарды да көріп қалса бар сүйіспеншілігін арнап өз тілдерін тауып, қуантып кете алады.

Аягүл Төреқызы әсемдікті, еңбекқорлықты, тазалықты, шыншылдықты жақсы көріп, талап ететін басшы.

Мен балаларды рухани-адамгершілік қасиеттерге баулитын «Өзін-өзі тану» пәнінен сабақ беретіндіктен оқушыларымның бойында бар жалпыадамзаттық құндылықтарды жарыққа шығару мақсатым. Ал бұл мақсатқа мен басқаларға тек айтып-түсіндіру арқылы жете алмаймын. Мен ең басты үлгі болуым керек. Яғни, менің бойымдағы адамгершілік қасиеттер іс-әрекетімнен көрінсе, балалар да маған ұқсап бағады. Әрине баланың рухани дүниесінің ашылуына жалғыз мен әсер ете алмаймын. Оған бас ұстаздары – ата-аналары, жетекші-ұстаздары, достары да өзіндік әсерлері бар. Бар ойым Аягүл Төреқызы сияқты шынайы басшы болу. Шынайы басшы болсам, оқушыларыма жетекшілік етемін, мақтап, мадақтап, бағыт-бағдар беру арқылы мақсатымызға бірге жетеміз.

Жалпы, Аягүл Төреқызын сырттан ғана емес, жақыннан танып, бір шаңырақ астында жүрген мен бақыттымын. Рухани бай, кемел мінезді, көреген, сөзі мен ісі сәйкес келетін, құрметті Аягүл Төреқызы – біздің мақтанышымыз. Ұлы ұстаз – шынайы басшы.

Ендеше Шынай басшы – Аягүл Төреқызын 70 жас мерей тойымен құттықтаймын. Ғұмыры ұзақ болғанын қалаймын.

*Ы.Алтынсарин атындағы №159 гимназияның*

*өзін-өзі тану пәнінің мұғалімі Каныбек Жулдуз.*